钦定古今图书集成/理学汇编/学行典/第268卷 > 黄晞
## 钦定古今图书集成/理学汇编/学行典/第268卷 > 黄晞

按《宋史隐逸传》：“黄晞，字景微，建安人。少通经，聚书数
千卷，学者多从之游，自号赘隅子。著《歔欷琐微论》十
卷。以谓赘隅者枿物之名，歔欷者叹声，琐微者述辞
也。石介在太学，遣诸生以礼聘召，晞走匿邻家不出。
枢密使韩琦表荐之，以为太学助教致仕。受命一夕
卒。”

按《渑水燕谈录》：“建安黄晞，庆历中游京师，高文苦学，
为世称重，著书数万言，自号赘隅子。贫有守，不干科
举，而貌寝气寒，不自修饰。后太学厚礼币聘为学正，
逾垣避之。故欧文忠公诗曰：‘羔雁聘黄晞’。近臣复交
章荐其道义，诏受京官，将为国子司业。拜命数月，暴
卒僧舍。”